PREDKLADACIA SPRÁVA

V dňoch 1. - 2. mája 2002 sa uskutočnilo v Londýne zasadnutie donorský krajín Medzinárodného združenia pre rozvoj - IDA, na ktorom boli prezentované príspevky donorských krajín pre 13. doplnenie zdrojov Medzinárodného združenia pre rozvoj - IDA, ako aj forma a podoba tohto doplnenia.

V rámci ČSFR sa Slovenská republika podieľala na 9. doplnení zdrojov IDA, na 10. doplnení zdrojov IDA sa podieľali všetky štáty V – 4 okrem Slovenskej republiky. Vzhľadom na skutočnosť, že na 11. a 12. doplnení zdrojov IDA sa už Slovenská republika podieľala a to príspevkami 3 mil. SDR a 1,14 mil. SDR je vecou medzinárodnej prestíže, aby sa podieľala aj na 13. doplnení zdrojov IDA. Tento krok je v súlade s integračným úsilím Slovenskej republiky o vstup do Európskej únie. Túto skutočnosť zvýrazňuje aj fakt, že pre členské štáty OECD je pristúpenie k doplneniu zdrojov IDA samozrejmosťou. Účasť Slovenskej republiky na 13. doplnení zdrojov IDA bude mať aj pozitívny dopad pre naše podnikateľské subjekty, ktoré sa v rámci pravidiel medzinárodného obstarávania tovarov a služieb budú môcť uchádzať o ich financovanie z prostriedkov IDA. Podnikateľské subjekty v SR sa môžu dozvedieť o tendroch z tlače UN Development Business ( publikácia OSN).

V dňoch 28. februára 2001 – 1. marca 2001 sa uskutočnilo prvé zasadnutie donorských krajín k 13. doplneniu zdrojov IDA v Paríži, potom nasledovali ďalšie zasadnutia donorských krajín 6.-7. júna 2001 v Addis Ababe, 22.-24. októbra 2001 v Paríži a 6.-7. decembra 2001 v Montreux. Na piatom zasadnutí donorských krajín k 13. doplneniu zdrojov IDA v dňoch 1.-2. mája 2002 bol predložený návrh zo strany Svetovej banky (IDA) o výške príspevku Slovenskej republiky v rámci 13. doplnenia zdrojov IDA.

Predkladaný materiál navrhuje, aby Slovenská republika prispela k 13. doplneniu zdrojov IDA vo výške - 1,32 mil. SDR (čo predstavuje cca 80,09 mil. Sk). Súčasne navrhuje realizovať úhradu prostredníctvom dvoch platieb, použitím prostriedkov zo štátneho rozpočtu v roku 2003 úhradou vo výške 0,66 mil. SDR (40,04 mil. Sk)^1 a v roku 2004 úhradou ostávajúcej časti vo výške 0,66 mil. SDR (40,04 mil. Sk)^1.